Holistisk forbund

Holistisk Forbund (HoF) er et norsk livssynssamfunn, for personer med et holistisk livssyn som søker kunnskap og refleksjon omkring åndelige spørsmål ubundet av dogmer og tradisjonelle trosretninger. HoF ble stiftet den16. november 2002.Artikkel om stiftelsen i Ny Tid 22. november 2002 

Holisme: Det greske ordet holos betyr hel, og er grunnstammen i ordet holisme. 

Begrepet holisme har lange tradisjoner og er brukt innenfor både vitenskap, livssyn og filosofi. Innenfor vitenskapen er holisme en metode blant annet i psykologi, biologi, sosiologi og antropologi som anvender helheten som forklaringsprinsipp, i motsetning til studier av isolerte trekk.

Som livssyn er holisme en forståelse av at mennesker, dyre- og planteliv, jorden og universet henger sammen og utgjør en helhet, og at hver enkelt del ikke kan forstås fullt ut uavhengig av denne helheten. Holisme er en bredt anlagt livsanskuelse og innebærer et ansvar for oss selv, menneskene, dyrene og jorden i sin helhet. 

Holisme er det livssynet som Holistisk Forbund er grunnlagt på. Det innebærer at vi mener mennesket er en fysisk, psykisk, emosjonell og åndelig helhet hvor alle deler er innbyrdes avhengig av og påvirker hverandre. Det betyr at vi anerkjenner vår plass i menneskeheten og vårt ansvar for at jorden skal være et godt sted for alle mennesker, uavhengig av hvilke etnisk, politisk, religiøst, trosmessig, kjønnsmessig eller sosioøkonomisk status de har. Det innebærer at vi anser oss som en del av naturen og jorden med dets mangfoldige dyre- og planteliv, og har et ansvar for hvordan vi lever våre liv så vi ikke skader dette mangfoldet. 

Holistisk Forbunds verdigrunnlag er tuftet på holisme og et holistisk livssyn, og danner grunnlag for en holistisk praksis. Verdigrunnlaget til Holistisk Forbund har derfor følgende temaer: 

- En verden i endring

- Åndelighet og religion

- Den åndelige virkeligheten kan erfares

- Forhold mellom fornuft og ånd

- Etikk

- Økologi og bærekraft

- Helhetlig syn på mennesket og helse

- Ritualer og seremonier 

Verdigrunnlaget under er hentet fra vår hjemmeside under fanen Organisasjon - verdigrunnlag - plattform.

Et livssyn skiller seg fra religion og tro ved at det ikke er en bestemt sannhet eller dogmer som danner grunnlag for tros- eller regligionsutøvelsen slik vi finner det i tro og religion. Derfor vektlegger Holistisk Forbund individets rett til å ha sin egen tro og livssyn som baserer seg på den enkeltes egne selvopplevde erfaringer. Et hvert menneske er unikt med sine erfaringer og sitt livssyn, og Holistisk Forbund mener det å annerkjenne det faktum ikke står i motsetning til å ha et holistisk livssyn basert på de prinsipper som er formulert i verdigrunnlaget vårt. 

Likevel gir Holistisk Forbund noen rammer for hva et holistisk livssyn innebærer for forbundet og våre medlemmer gjennom vårt verdigrunnlag. Dette grunnlaget gjenspeiles i våre aktivteter, ritualer og hva vi engasjerer oss for i samfunnet. 

Idégrunnlag og bakgrunn

Vi lever i en utfordrende og interessant tid. Det foregår store endringer av samfunnets og enkeltindividets vilkår for organisering og livsutfoldelse. Samtidig har verden blitt mindre og vårt eget samfunn har fått et tydelig flerkulturelt preg.

Alt dette berører ikke bare våre forestillinger om hvordan vi best mulig skal leve våre liv her på jorden, men også våre forestillinger om livssyn, åndelige sannheter og forståelsen av hvordan den fysiske og den åndelige virkelighet er forbundet med hverandre. Holisme er en helhetlig tankegang og et helhetlig livssyn, som bygger på forståelsen av at alt henger sammen og at vi alle har et felles individuelt og kollektivt ansvar for helheten.

En verden i endring

På samme måte som lover, moral og levesett stadig endres, så vil også vår oppfattelse og forståelse av tilværelsen alltid være i endring. Vi lever i en verden der eksisterende verdensbilder går i oppløsning, nye dannes, gamle tenkemåter gis nytt liv og nye tenkemåter kommer til. Alt dette gir grobunn og muligheter for ny og større innsikt.

At vår forståelse av verden og forholdet mellom ånd og materie stadig er i endring, er en viktig del av fundamentet for Holistisk Forbund.

Åndelighet og religion

Holistisk Forbund skiller mellom åndelighet og religion. Vi ser på religion som trossystemer definert av ytre rammer som dogmer og læresetninger, mens åndelighet er ubundet av dette.

Holistisk Forbund ønsker å styrke det enkelte individs rett og frihet til stadig dypere forståelse og erkjennelse av helheten, uten at vi sier noe om hva som er det eneste og sanne riktige. 

Den åndelige virkelighet kan erfares

Holistisk Forbund ser det som viktig å bidra til åpenhet og mangfold, gjennom å stimulere til fordomsfri og frisk tenking rundt åndelige og helhetlige temaer. Vårt utgangspunkt er at det finnes en åndelig virkelighet som det er mulig for den menneskelige bevissthet å både erfare og også utvide sin forståelse av.

Holistisk Forbund mener at mennesket har potensialer som langt overskrider det utviklingstrinn vi står på i dag. 

Forholdet mellom fornuft og ånd

Holistisk Forbund mener at åndelig og vitenskapelig innsikt beriker hverandre og sammen gir en stadig voksende forståelse av oss selv og vår forbindelse med det univers vi er en del av. Sammen danner de en helhet som gir store muligheter for utvikling og bevisstgjøring på alle nivåer, fra forståelsen av den minste enhet, til forståelsen av den enkeltes betydning for samfunnet og sammenhengen mellom det individuelle og universet som helhet.

Holistisk Forbund mener derfor at åndelig erkjennelse og innsikt ikke står i motsetning til rasjonell tankegang og forskning. 

Etikk

Holistisk Forbund mener det er behov for en etisk fornyelse og utvikling på flere nivåer i samfunnet. Dette gjelder så vel politiske og økonomiske systemer som mellommenneskelige relasjoner og åndelig forståelse. Vi vil at økonomiske og politiske strukturer skal være basert på en helhetstenking og kjærlighet til alt liv. Holistisk Forbund mener at brobygging mellom ulike livssyn, ulike religioner og ulike kulturer er viktig for framveksten av en global etikk og en fredelig verdenskultur. Vi anser det derfor også som selvfølgelig at konflikter skal løses gjennom dialog og fredelige virkemidler og at hensynet til naturen og helheten settes foran profittbehov, grådighet og maktbegjær.

Holistisk Forbund ønsker å skape muligheter for at forståelsen av alle tings helhet og sammenheng blir satt ut i livet på måter som er til det beste for enkeltindividet, menneskeheten, dyrene, plantene, hele jorden og universet. 

Økologi og bærekraft

Holisme og helhetstenkning innebærer en erkjennelse av vårt ansvar for jorden. Vi er åpne for at naturen og alt i den har en åndelig dimensjon som er større enn det vi lett kan sanse. Vår livsførsel påvirker andre levende vesener. Vi vil derfor bidra til en livsstil og samfunnsutvikling som tar vare på mennesker, dyreliv, planter og jorden som helhet.

Holistisk Forbund vil stimulere til at økosystemer og biologisk mangfold blir vernet om, at hav blir ryddet for plast og at miljøforurensing begrenses. Vi vil bidra til overgang til bruk av miljøvennlig og fornybar energi, sirkulær økonomi, økologisk landbruk og bærekraftig produksjon og forbruk. Vi arbeider for et etisk dyrehold, og at alle dyrs egenverd blir anerkjent og respektert.

Helhetlig syn på mennesket og helse

Holistisk Forbund mener at mennesket er en fysisk, psykisk, emosjonell og åndelig helhet, hvor alle deler er innbyrdes avhengige av og påvirker hverandre. Mennesker må uavhengig av helsesituasjon ha valgfrihet, og kunne velge behandling i tråd med eget livssyn.

Holistisk Forbund mener det trengs økt kunnskap om og bruk av behandling som kan styrke kroppens selvhelbredende krefter. Vi vil jobbe for at behandlingsformer innen komplementær og alternativ medisin (KAM) anerkjennes og profesjonaliseres. Holistisk Forbund ønsker mer dialog, erfaringsdeling og samarbeid mellom KAM og skolemedisin. Det vil kunne bidra til mer helhetlige og individuelt tilpassede tilbud hvor alle aspekter ved mennesket ivaretas.

Ritualer og seremonier

Holistisk Forbund ser på ritualer og seremonier ved livets overganger som viktige.

Vi vil derfor forsøke å imøtekomme behov på dette området, gjennom tilbud om tilrettelegging, rådgivning og gjennomføring av ritualer og seremonier som overgang fra spedbarn til barn, fra barn til tenåring, fra ungdom til voksen, fra voksen til eldre o.s.v.

Holistisk Forbund tilbyr og utvikler ritualer i forbindelse med spesielle høytider som for eksempel konfirmasjon, bryllup, fødsel og gravferder.

Aktiviteter
Holistisk Forbund vil bidra til

 Opplysning om og utvikling av holistisk livssyn og praksis
 Fremme en global etikk med utgangspunkt i FNs menneskerettighetserklæringer og The Earth Charter
 Søker å løse konflikter gjennom dialog
 Brobygging mellom spiritualitet og vitenskap
 Brobygging mellom ulike livssyn og religioner
 Sikre den enkeltes rett og mulighet til fullverdige seremonier og ritualer ved viktige overgangsfaser i livet, i tråd med eget livssyn og verdier
 Fremme mangfold, toleranse, kjærlighet og glede

 Holistiske ritualer 
Et ritual er en symbolsk handling som kan gjøres på et spesielt sted, til et spesielt tidspunkt eller på en bestemt måte. Et ritual kan være en del av en seremoni og har symbolsk verdi. Et ritual er fellesbetegnelsen på flere riter satt sammen til en seremoni. Eksempler på holistiske ritualer er himmelretningene som benyttes i flere seremonier eller separasjonsritualet som inngår som del av holistisk konfirmasjon. 

Seremonier er ofte markeringer knyttet til livsløpet som fødsel, overgang til voksenlivet, ekteskapsinngåelse og gravferd. Disse finnes i alle kulturer og livssyn og betegnes ofte som samlebetegnelsen overgangsriter. Seremonier kan settes sammen av ulike ritualer og kulturelle uttrykk i form av dikt, sang, musikk og taler. Holistisk forbund tilbyr ritualer og seremonier ved navnefest, konfirmasjon, vielser og gravferd. 

En ritualleder i regi av Holistisk Forbund ivaretar kommunikasjon, utforming og ledelse av ritualer og seremonier som gjennomføres på vegne av Holistisk Forbund.

Åpenhet og respekt for enkeltmenneskets åndelige uttrykk er vesentlig del av våre ritualer og seremonier. Ritualer og seremonier blir skreddersydd i møte med de som bestiller ritualet. Vi er opptatte av å forme ritualene og seremoniene slik at de blir sterke, varme og meningsfylte for den enkelte.

Holistiske ritualer og seremonier kan søkes av alle uavhengig av tro og livssyn. Ønsker dere elementer fra andre religiøse, livssynsmessige eller filosofiske retninger kan det gjøres så lenge det ikke strider mot Holistisk Forbund sitt verdisyn og formålsplattform. 

Holistisk Forbund tilbyr ritualene Navnedag, Konfirmasjon, Vielse og Gravferd.

Organisasjon
Holistisk Forbund styres av et hovedstyre, der Landsmøtet er det øverste styrende organet. Landsmøtet er åpent for alle medlemmer. 

Da Samarbeidsrådet for tros- og livssynssamfunn ble startet i 1996 deltok Alternativt Nettverk som en av stifterne. Denne plassen ble senere overført til Holistisk Forbund. Holistisk Forbund er også medlem av paraplyorganisasjonen Forum for utvikling og miljø og Interreligiøst klimanettverk. 

Ritualledere eller seremoniledere har en sentral plass i organisasjonen.

 Styreledere 
 Inge Ås (2002–2005)
 Jens Petter Elvestad (2005–2006)
 Bjørn Jansen (2006–2009)
 Anne Kristine Ramberg-Mohn (2009–2014)
 Tor Aleksandersen (2014–2016)
 Kari Bansal (2016–2022)
 Bente Kvilhaugsvik (2022–)

 Referanser 

 Eksterne lenker 


Kategori:Norske livssynsorganisasjoner
Kategori:Organisasjoner etablert i 2002